Εκλογές στη Λιθουανία

Στη Λιθουανία διεξάγονται εκλογές για πρόεδρο  κάθε 5 χρόνια και για κοινοβούλιο κάθε 4 χρόνια. Το κοινοβούλιο (Lietuvos Respublikos Seimas) έχει 141 μέλη, τα οποία εκλέγονται από το λαό για τετραετή θητεία. Εξ αυτών, τα 71 εκλέγονται σε μονοεδρικές περιφέρειες και 70 εκλέγονται με αναλογική. Στη χώρα λειτουργεί το πολυκομματικό σύστημα και συχνότερες είναι οι κυβερνήσεις συνασπισμού.

2009

Προεδρικές εκλογές διεξήχθησαν στις 17 Μαΐου του 2009. Η Ντάλια Γκριμπαουσκάιτε, ανεξάρτητη υποψήφια και επίτροπος της ΕΕ, αναδείχθηκε νικήτρια από τον πρώτο γύρο, σύμφωνα με τις δημοσκοπήσεις έξω από τα εκλογικά τμήματα, με ποσοστό 68,18% έναντι 8% για τον σοσιαλδημοκράτη Άλγκιρντας Μπουτκεβίσιους και 5% για την Καζιμίρα Προύνσκιενε, πρώην πρωθυπουργό. Η Γκριμπαουσκάιτε έγινε η πρώτη εκλεγμένη γυναίκα-πρόεδρος της χώρας, καθώς με καταμετρημένο το 75% των ψήφων, εξασφάλισε τα δύο τρίτα των ψήφων, με συμμετοχή 51%, αρκετή για την αποφυγή της διεξαγωγής δευτέρου γύρου.

2008

Οι βουλευτικές εκλογές διεξήχθησαν στις 12 Οκτωβρίου του 2008. Εξελέγησαν συνολικά 70 βουλευτές από λίστα κομμάτων με το αναλογικό σύστημα και 71 σε μονοεδρικές εκλογικές περιφέρειες (με απλή πλειοψηφία). Σε αυτές διεξήχθη και δεύτερος γύρος στις  26 Οκτωβρίου του 2008. Σύμφωνα με τις δημοσκοπήσεις εξόδου κανένα κόμμα δεν κατάφερε να εξασφαλίσει αυτοδυναμία, ενώ νικητές είναι οι Συντηρητικοί  (Ένωση της Πατρίδας), που έλαβαν ποσοστό 21% έναντι 14% του κόμματος Τάξης και Δικαιοσύνης του πρώην προέδρου της χώρας, Ρολάντας Πάκσας.Την ίδια ημέρα διεξήχθη δημοψήφισμα για το θέμα να παραταθεί ή όχι η λειτουργία του πυρηνικού σταθμού της Ιγκανλίνα, που κατασκευάστηκε τον καιρό που η Λιθουανία ήταν τμήμα της Σοβιετικής Ένωσης. Η ΕΕ ζητά το οριστικό κλείσιμο του σταθμού μέχρι το τέλος του 2009 και περιλήφθηκε σε σχετική συνθήκη ένταξης της χώρας στην Ένωση. Εξαιτίας χαμηλής συμμετοχής, το εν λόγω δημοψήφισμα κηρύχθηκε άκυρο  Η Κεντροδεξιά αναδείχθηκε νικήτρια των εκλογών έπειτα από τη διεξαγωγή και του δεύτερου γύρου.  Ο Άντριους Κουμπίλιους έγινε ο κύριος υποψήφιος για να διαδεχθεί τον έως τότε πρωθυπουργό, Γκεντίμινας Κιρκίλας. Στις 27 Νοεμβρίου του 2008 διορίστηκε πρωθυπουργός από το Κοινοβούλιο (Seimas). Έλαβε 89 ψήφους υπέρ, 27 κατά και υπήρχαν 16 αποχές.

2012

Στις 14 Οκτωβρίου 2012 διεξήχθη ένα συμβουλευτικό δημοψήφισμα για την κατασκευή ενός νέου πυρηνικού σταθμού. Η πρόταση καταψηφίστηκε από το 65% των ψηφοφόρων.

2019

Σε δημοψήφισμα για τροποποίηση του συντάγματος, που διενεργήθηκε στις 12 Μαΐου 2019, ταυτόχρονα με τον πρώτο γύρο των προεδρικών εκλογών, οι ψηφοφόροι κλήθηκαν στην κάλπη για να εγκρίνουν ή να καταψηφίσουν δύο προτάσεις. Η πρώτη ήταν να μειωθεί ο αριθμός των βουλευτών στη Seimas από 141 σε 121 και η δεύτερη να επιτραπεί στους Λιθουανούς να κατέχουν διπλή υπηκοότητα με έναν κατάλογο χωρών που πληρούν τα "κριτήρια ευρωπαϊκής ή διατλαντικής ένταξης" Προκειμένου να εγκριθούν οι συνταγματικές τροποποιήσεις, η προσέλευση στις κάλπες έπρεπε να είναι άνω του 50% και τουλάχιστον το 50% των εγγεγραμμένων ψηφοφόρων έπρεπε να υπερψηφίσουν την πρόταση. 
Παρότι το 76% εκείνων που ψήφισαν τάχθηκαν υπέρ της μείωσης του αριθμού των βουλευτών, ωστόσο η συμμετοχή ήταν μόλις 47%. Στο άλλο ερώτημα για την υπηκοότητα η συμμετοχή ξεπέρασε το 50% και η πρόταση εγκρίθηκε από το 73% εκείνων που ψήφισαν, όμως αυτό αντιστοχεί σε ποσοστό 38% των εγγεγραμμένων ψηφοφόρων.